L-attivita politika tal-Partit Laburista fiż-Żurrieq aċċidentlament jidher li waslet biex għexierin ta’ persuni li kienu taħt it-tinda kellhom jirrikorru għall-kura l-isptar minħabba wġiegħ f’għajnehom li żviluppa sigħat wara li spiċċat l-attività. Fost l-agħar milquta kien hemm il-Prim Ministru Joseph Muscat li fis-2.00 a.m. daħal l-isptar b’uġigħ kbir f’għajnejh. Wara li ngħata t-trattament, Dr Muscat intbaghat id-dar għalkemm ġie ordnat ftit jiem ta’ mistrieħ. Fi stqarrija kmieni dalgħodu, l-Uffiċċju tal-Prim Ministru qal li mat-32 persuna oħra li kienu preżenti għal attività politika taħt it-tinda fiż-Żurrieq iddaħħlu l-isptar ibatu minn sintomi simili għal dawk tal-Prim Ministru fejn infetħet inkjesta maġisterjali u għaddejja investigazzjoni tal-Pulizija. Jassistu f’din l-inkjesta hemm l-espert Mario Scerri, l-ispiżjar Godwin Sammut u l-Prof. Alfred Vella. tvm.com.mt jinsab informat li dan in-numru kompla jiżdied mal-ġurnata fejn qabeż il-50 ruħu. Persuni li tkellmu magħna qalu li l-uġigħ kien qisu bħal żrar f’għajnejhom u għejja kbira. L-ewwel persuna li ddaħħlet l-isptar b’din il-kundizzjoni kien għall-ħabta tal-12.15 a.m. tvm.com.mt ħa l-kummentti tal-Oftalmologu Dr Franco Mercieca dwar s-sintomi ta’ dawk li ddaħħlu l-isptar fejn qal li mill-informazzjoni li għandhom s’issa tidher li hi simili ħafna għal dawk li jbatu bil-welding burns, jiġifieri dawk li jagħmlu xogħol ta’ welding u wara sitt sigħat ikollhom problemi ta’ ħruq f’għajnejhom. “Qishom għandhom frak f’għajnejhom, jiħmarulhom ħafna, fejn idemmgħulhom u ovvjament x’ħin neżaminawhom insibulhom ħafna brixx fuq il-kornea,” qal Dr Mercieca. Huwa żied jgħid li l-effett huwa wieħed temporanju iżda dan jiddependi mill-gravità. “Hemm każijiet b’qawwa li jaffettwa r-retina. Mill-informazjzoni li għandna mhix ta’ gravità qawwija… iżda li ma tkunx tista’ tiffunzjona għal dik il-ġurnata li tkun effett ta’ dan id-dawl qawwi.” qal Dr Mercieca. F’kumment fuq il-profil tiegħu ta’ Facebook, kmieni filgħodu Dr Mercieca ħeġġeġ lil dawk li lbieraħ attendew għal-laqgħa politika fiż-Żurrieq u li esperjenzaw xi inkonvenjent f’għajnejhom biex iżuru l-Isptar Mater Dei. Fl-istess waqt huwa talab biex tieqaf kull spekulazzjoni fuq il-kawża ta’ dan l-inċident bil-għan li l-pulizija tkun tista’ tagħmel xogħolha. Kemm il-Partit Laburista kif ukoll il-Partit Nazzjonalista ħarġu stqarrijiet jixtiequ fejqan ta’ malajr lill-Prim Ministru u lil oħrajn li spiċċaw bi problemi f’għajnejhom. Il-Partit Laburista qal li qiegħed isegwi mill-viċin dwar x’seta’ wassal għal din is-sitwazzjoni. Il-Partit Nazzjonalista esprima s-solidarjetà tiegħu mal-Prim Ministru u ma’ dawk kollha li ġew affettwati u jittama li l-kundizzjoni medika tagħhom tkompli taqleb għall-aħjar mill-aktar fis. L-Ispeaker tal-Kamra tad-Deputati, Dr Anġlu Farrugia, wkoll esprima s-solidarjetà tiegħu u awgura fejqan ta’ malajr lill-Prim Ministru , Ministri, Segretarji Parlamentari, Membri Parlamentari kif ukoll lil dawk iċ-ċittadini li ġew milquta mill-inċident tal-bieraħ.